แรงขายหุ้นเทคโนโลยีฉุดดาวโจนส์ปิดลบ 68 จุด
ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (22 ก.ค.) เนื่องจากนักลงทุนเทขายหุ้นกลุ่มเทคโนโลยี หลังจากที่บริษัทแอปเปิล ไมโครซอฟท์ และยาฮู รายงานผลประกอบการที่น่าผิดหวัง
23 ก.ค. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิดวานนี้ (22 ก.ค.) ที่ 17,851.04 จุด ลดลง 68.25 จุด หรือ -0.38%, ดัชนี NASDAQ ปิดที่ 5,171.77 จุด ลดลง 36.35 จุด หรือ -0.70% และดัชนี S&amp;P500 ปิดที่ 2,114.15 จุด ลดลง 5.06 จุด หรือ -0.24%
ตลาดหุ้นนิวยอร์กปรับตัวลงติดต่อกันเป็นวันที่ 2 เพราะได้รับแรงกดดันจากผลประกอบการที่ย่ำแย่ของบริษัทกลุ่มเทคโนโลยี โดยหุ้นแอปเปิล ร่วงลง 4.23% หลังจากบริษัทเปิดเผยยอดขาย iPhone เพิ่มขึ้นเพียง 35% ในช่วงเดือนเม.ย.-มิ.ย. เมื่อเทียบกับช่วงเดียวกันของปีที่แล้ว ซึ่งต่ำกว่าการคาดการณ์ของนักวิเคราะห์ แม้ยอดขาย iPhone 6 และ iPhone 6 Plus เพิ่มขึ้นอย่างแข็งแกร่งในจีน นอกจากนี้ แอปเปิลยังระบุว่ารายได้ในไตรมาสปัจจุบันจะต่ำกว่าการคาดการณ์ของตลาด โดยจะอยู่ที่ 4.9-5.1 หมื่นล้านดอลลาร์
หุ้นไมโครซอฟท์ ดิ่งลง 3.68% หลังจากบริษัทเปิดเผยรายได้เพียง 2.22 หมื่นล้านดอลลาร์ในไตรมาส 2 ปีนี้ หุ้นยาฮู ปรับตัวลง 1.23% หลังจากบริษัทเปิดเผยตัวเลขขาดทุนในไตรมาส 2 มูลค่า 21.6 ล้านดอลลาร์ หรือ 2 เซนต์ต่อหุ้น ตรงข้ามกับไตรมาส 2 ปีที่แล้วที่ทางบริษัทมีกำไร 269.7 ล้านดอลลาร์ หรือ 26 เซนต์ต่อหุ้น
หุ้นกลุ่มพลังงานร่วงลงตามราคาน้ำมันดิบตลาดนิวยอร์กเมื่อคืนนี้ โดยหุ้นไดมอนด์ ดริลลิง และหุ้นมาราธอน ออยล์ ร่าวงลงกว่า 3.5% หุ้นเบเกอร์ ฮิวจ์ ดิ่งลง 3.9% และหุ้นฮัลลิเบอร์ตัน ปรับตัวลง 0.8% ส่วนหุ้นกลุ่มธนาคารดีดตัวขึ้นสวนทางกับการปิดลบของตลาด โดยหุ้นซิตี้กรุ๊ป ปรับขึ้น 2.1% หุ้นแบงก์ ออฟ อเมริกา ดีดตัวขึ้น 1.7% หุ้นเรเจียนส์ ไฟแนนเชียล ทะยานขึ้น 2.8%
สำนักข่าวซินหัวรายงานโดยอ้างข้อมูลจากรอยเตอร์ว่า บริษัทที่จดทะเบียนในดัชนี S&amp;P 500 มีแนวโน้มที่จะเปิดเผยผลประกอบการไตรมาส 2 ปีนี้ลดลงราว 1.5% เมื่อเทียบเป็นรายปี อย่างไรก็ตาม ตลาดหุ้นนิวยอร์กได้รับแรงหนุนในระหว่างวันจากข้อมูลเศรษฐกิจที่แข็งแกร่งของสหรัฐ โดยสมาคมนายหน้าอสังหาริมทรัพย์แห่งชาติของสหรัฐ (NAR) เปิดเผยว่า ยอดขายบ้านมือสองในเดือนมิ.ย.พุ่งขึ้น 3.2% สู่ระดับ 5.49 ล้านยูนิต ซึ่งเป็นระดับสูงสุดนับตั้งแต่เดือนก.พ.2007 และบ่งชี้ว่าตลาดที่อยู่อาศัยของสหรัฐยังคงสดใส และเริ่มต้นฤดูร้อนด้วยความแข็งแกร่ง
ขณะที่นักลงทุนจับตาดูข้อมูลเศรษฐกิจที่สำคัญของสหรัฐในวันนี้ รวมถึงจำนวนผู้ขอรับสวัสดิการว่างงานครั้งแรกรายสัปดาห์, ดัชนีกิจกรรมการผลิตทั่วประเทศเดือนมิ.ย.จากเฟดชิคาโก และดัชนีชี้นำเศรษฐกิจเดือนมิ.ย.จาก Conference Board ส่วนในวันศุกร์ สหรัฐจะเปิดเผย ดัชนีผู้จัดการฝ่ายจัดซื้อ (PMI) ภาคการผลิตเบื้องต้นเดือนก.ค. และยอดขายบ้านใหม่เดือนมิ.ย.